钦定古今图书集成/明伦汇编/氏族典/第545卷 > 《廖用贤尚友录》 > 戚同文
## 钦定古今图书集成/明伦汇编/氏族典/第545卷 > 《廖用贤尚友录》 > 戚同文

按《宋史戚同文传》：“同文字同文，宋之楚丘人。世为儒，
幼孤，祖母携育于外氏，奉养以孝闻。祖母卒，昼夜哀
号，不食数日，乡里为之感动。始闻邑人杨悫教授生
徒，日过其学舍，因授《礼记》，随即成诵，日讽一卷。悫异
而留之。不终岁，毕诵五经，悫即妻以女弟，自是弥益
勤励读书。同文纯质，尚信义，人有丧，力拯济之。宗族”
闾里贫乏者周给之，由是深为乡里推服。有不循孝
悌者，同文必谕以善道，颇有知人鉴。生平不至京师，
长子维，任随州书记，迎同文就养，卒于汉东，年七十
三。好为诗，有《孟诸集》二十卷，门人追号“坚素先生。”二
子：维、纶。